Վաճառական Վորոբյովի տուն

Վաճառական Վորոբյովի տուն (), առևտրային տարածքներով բնակելի շենք Վիբորգում։ Վոկզալնայա, Դիմիտրով և Ռոստովսկայա փողոցների միջև ընկած եռանկյունաձև հատվածում կառուցված հինգ հարկանի շենքը ներառված է ճարտարապետական հուշարձանների ցանկում։

Պատմություն  
20-րդ դարի սկզբին Վիբորգի ռուսական համայնքի ամենահաջողակ վաճառականներից և հայտնի բարերարներից մեկն է եղել Ֆ. Պ. Վորոբյովը։ Վիբորգի երկաթուղային կայարանի մոտակայքում հյուրանոց կառուցելու համար նա գնեց եռանկյունաձև հողամաս։ Հյուրանոցի շենքի նախագիծը կազմել է Վիբորգի ճարտարապետ Ալլան Շուլմանը, ով նախկինում նախագծել է առևտրական Մարկելովի տունը.

1904 թվականին կառուցված ձեղնահարկով եռահարկ շենքն ի սկզբանե առանձնանում էր հյուսիսային մոդեռն ոճի  ճակատի հարուստ զարդարանքով, տարբեր ձևերի պատուհաններով, բազմաթիվ կարկառամասերով` արտահայտիչ սրածայր տանիքներով, ինչպես նաև փոքր անկյունային աշտարակներով, որից երկուսը բարձրանում էին հիմնական ուղղանկյուն անկյունային ճակատի վերևում և նայում դեպի կայարանի շենքը։

Շուտով հարևան տեղամասում վիբորգցի մեկ այլ գործարար` Յուհո Լալլուկկայի պատվերով նույն ճարտարապետը կառուցել է համանման ոճով զարդարված տուն։ Վիբորգցի վաճառականները միջոցներ չեն խնայել տների ճակատները զարդարելու նպատակով, որոնք ծառայել են որպես գովազդ նրանց առևտրային գործունեության համար։ Վորոբյովի տան հիմնական տարածքը զբաղեցրել է «Ռաուհա» հյուրանոցը (, «խաղաղություն, հանգիստ»)՝ տարբեր գնային կատեգորիաների 28 սենյակներով։ Առաջին հարկում տեղավորված են եղել խանութներ և այլ առևտրային հաստատություններ, երկրորդ հարկում` ռեստորան` անկյունային մեծ պատշգամբում բաց ձեղնահարկով։

1939 թվականին, հյուրանոցի տարածքն ընդլայնելու համար, շենքն ամբողջությամբ վերակառուցվել է քաղաքի գլխավոր ճարտարապետ Վյայնյո Կեյնյանենի 1928 թվականին կազմած նախագծով։ Տան վերակառուցման ժամանակ ճարտարապետը դիմել է ֆունկցիոնալիզմի մեթոդներին, որի հայտնի կարգախոսն էր Թաութ Բրունոյի ասույթը. «Ինչը լավ է ստացվում, այն լավ տեսք ունի»։ Գործնականում դա հանգեցրել է ճակատի և ներքին հարդարանքի շքեղ ռոմանտիկ դեկորացիայի կորստին։ Հետազոտողների կարծիքով` ուրվագծի պարզեցումը շենքը զրկել է իր ինքնատիպությունից։ Սահուն սվաղված սպիտակ ճակատի լայն պատուհաններով ուղիղ գծերը բնորոշ էին 1920-1930-ականների ֆիննական ֆունկցիոնալիստական ճարտարապետությանը։ Հյուրերին առաջարկվում էին «Ռաուհա» վերանորոգված հյուրանոցի 35 սենյակները, ինչպես նաև «Իմատրա»-ի կահավորված սենյակները։ 

Շենքը որպես հյուրանոց օգտագործվել է մինչև խորհրդա-ֆիննական պատերազմի ավարտը (1941-1944), այնուհետև  վերականգնվել են պատերազմական ժամանակաշրջանի վնասները։ Ավելի ուշ տունը հատկացվել է երկաթուղային վարչությանը՝ գերատեսչական առողջապահական հիմնարկների տեղակայման և երկաթուղու աշխատողների բնակարանների համար։ 1962 թվականից ի վեր, երբ բաժանմունքի հիվանդանոցը և պոլիկլինիկան տեղափոխվել են Լենինգրադսկի մայրուղու նորակառույց շենք, նախկին Վորոբյովի տունը դարձել է բնակելի, բայց մինչև 21-րդ դարի սկիզբը երկաթուղային դեղատունը գտնվել է անկյունային սենյակում։ Առաջին հարկում գտնվող տարածքների մեծ մասը զբաղեցնում են խանութներն ու հասարակական սննդի օբյեկտները։

Գրականություն 
 Гусаров А. Ю. Выборг. Прошлое и настоящее средневекового города. Путеводитель. — : Паритет, 2017. — 320 с. — ISBN 978-5-93437-434-2.

Ծանոթագրություններ

Արտաքին հղումներ 
 Довоенные изображение здания на «Виртуальном Выборге» 

Ռուսաստանի մշակութային ժառանգության օբյեկտներ
1904 հիմնադրումներ
Վիբորգի ճարտարապետական հուշարձաններ